Buxorodagi “Zarafshon” mehmonxonasi 11 mln dollarga qayta ta’mirlandi (foto)

Buxoro shahrida 20 yil avval qurilgan “Zarafshon” mehmonxonasining qayta ta’mirlash ishlari yakunlandi. Bu haqda Buxoro viloyati Turizmni rivojlantirish departamentiga tayanib, Spot xabar berdi.

 Qayta ta’mirlashdan keyingi holat
2018-yilning yanvar oyida ko‘p yildan buyon ishlamay turgan mazkur mehmonxona bir yarim yil ichida 14 milliard so‘m investitsiya kiritish majburiyati bilan “nol” qiymatda sotuvga qo‘yilgan.

 Qayta ta’mirlashdan oldingi holat
2018-yilning may oyida mehmonxona binosining yangi egasi Beston Machinery qo‘shma korxonasi bo‘lgani xabar qilingan. Mazkur kompaniya mehmonxonada 200 ta xona va 370 ta joy qurishni rejalashtirgandi. Biroq amalda mehmonxonani qayta ta’mirlash bilan Devel Eco Group kompaniyasi shug‘ullandi va loyihaga 11 million dollar sarfladi.
Sahid Zarafshon nomini olgan mehmonxona 296 ta o‘ringa mo‘ljallangan va 148 ta xonani, shu jumladan, lyuks, prezident, premium, ekonom, standart xonalarni o‘z ichiga olgan.
“Bu 4 yulduzli mehmonxona barcha qo‘shimcha qulayliklar va sifatli jihozlar asosida yaratilgan o‘ziga xos arxitekturasi va texnik yechimi bilan turistlarning barcha talablarini qondirish imkoniga ega”, — deyiladi Buxoro viloyati hokimligi xabarida.
Mehmonxonada oltita restoran, marosimlar uchun zal, konferensiya zali, majlislar uchun uchta xona, tungi ko‘ngilochar klub, kafe, qishki bog‘, ochiq va yopiq suv havzalari, o‘yin maydoni va bolalar uchun suv havzasi, fitnes-klub, spa-salonlar, sauna, bilyard zali, erkaklar va ayollar sartaroshxonalari, shuningdek, suvenirlar do‘koni joylashgan.